

# Līpooti ‘o e Ngaahi Me‘a kuo ‘Ilo‘í (Siulai 2023 - 29 Fepueli 2024)

# Fakamatala Fakanounou ‘o e Me‘a Mahu‘ingá

Na‘e fokotu‘u ‘a e Ngāue ki he Ngaahi A‘usia ‘a e Kau Hao Mo‘uí ‘i Siulai 2023. Talu mei ai, kuo ma‘u ai ha ngaahi ‘ilo ‘e ala tokoni ki hono fa‘u ha sisitemi ngāue fakalelei tu‘uma‘u. Neongo na‘e ‘i ai ha ki‘i vaha‘a taimi na‘e fiema‘u ke fokotu‘u ai ‘a e Ngāué, na‘e hā meí he ngaahi me‘a na‘e ‘ilo‘í ‘a e mahu‘inga ‘o e kau kotoa ki aí (inclusivity), ma‘ungofuá (accessibility), mo e poupou ‘oku fakapatonu ke tokoni‘i ‘a e kakai kuo ngaohikovia lolotonga honau tauhí.

**Ngaahi Me‘a Na‘e ‘Ilo‘í**

Ko ha ‘ilo mahu‘inga ‘e taha ko e fiema‘u ko ia ke fakalahi ‘a e faka‘uhinga ki he ‘Tokotaha Hao Mo‘uí (Survivor). ‘Oku totonu ke kau fakatou‘osi ki ai ‘a kinautolu na‘e uesiá mo e ngaahi fāmilí, komiunitií, mo kinautolu kuo nau mātā tonu ‘a e ngaohikoviá. ‘Oku fiema‘u eni ki ha sisitemi ngāue fakalelei ‘okú ne solova ‘a e tu‘unga kotoa ‘o e maumau kuo hokó.

Ko ha me‘a ‘e taha na‘e ‘ilo‘i ko e fakatupu ko ia ‘e he ta‘efalala‘anga ko ia ‘a e ngaahi kautaha fakapule‘angá mo e ngaahi palopalema ki he ma‘ungofuá ha ngaahi ‘ā vahevahe fakatou‘osi ki he kau hao mo‘uí mo e Ngāue ‘oku fakahokó. Ko hono fakahoko ‘a e ngaahi fakatahá ‘i ha founga ‘oku fakakaukaua ‘akinautolu ‘oku kau ki aí, ‘oatu ha fakamatala ‘oku ma‘ungofuá, mo hono fa‘u ha ngaahi founga ngāue ‘oku faingofuá ko ha ngaahi sitepu mahu‘inga ia ke fakatupulekina ai ha falala mo ha ongo‘i malu.

Ko e fakaleleí ‘oku totonu ke fakalaka atu ia ‘i he totongi fakapa‘angá pē. ‘Oku totonu ke kau ki ai ‘a e ngaahi tafa‘aki kehekehe makatu‘unga ‘i he fakamatala ‘oku ‘omai ‘e he tokotaha hao mo‘uí. ‘Oku mahu‘inga ‘a hono fakasi‘isi‘i ange ‘a e taimi ‘oku fai ai ‘a e ngāue ki he ngaahi ‘eke totongí mo hono fakasi‘isi‘i ‘a hono toe manatu‘i ‘e he fa‘ahinga kuo ngaohikoviá ‘a e me‘a na‘e hokó ki he sisitemi ngāue fakalelei ke fakakakato ‘a e ngaahi fiema‘u ‘a e kau hao mo‘uí.

‘Oku fiema‘u ‘a e tokanga lelei ki he ngaahi founga ngāue ki he kau hao mo‘ui ‘oku nau faingata‘a‘ia mo uesia fakaesinó ke fakapapau‘i ‘oku nau ongo‘i kau mai pea mo ma‘ungofua foki ‘a e ngaahi tokoní. ‘Oku fiema‘u ‘a e ngaahi founga ‘oku fakapatonu ke fakakakato ai ‘a e ngaahi fiema‘u ‘a e kau hao mo‘uí ki ha founga fetu‘utaki ‘oku kehekehe mo e ma‘ungofuá.

**Ngaahi me‘a na‘e ‘ilo‘i ki he ngaahi kulupu ke tokanga‘i makehé**

‘Oku ‘i ai ‘a e fakamamafa ‘a e Ngāué ki he ngaahi kulupu ke tokanga‘i makehe ‘e fā – Māori, Pasifikí, Tuli mo e Faingata‘a‘ia Fakaesinó, mo e LGBTQIA+. Ko hono ‘uhingá he ‘oku ‘ikai fakafofonga‘i fe‘unga ‘a e ngaahi kulupu ko ení ‘i he ngaahi ngāue hangē ko ení. Ko e fakataha mo e ngaahi kulupu ko ení ‘e lava ke ‘omai ai ha ngaahi pole ‘e fiema‘u ki ai ha ngaahi founga fakapatonu. ‘Oku fakataumu‘a ‘a e Ngāué ke fakatupulekina ha falala fakafou ‘i hono mahino‘i ‘a e ngaahi anga-fakafonuá, ngāue atu ki he ngaahi fiema‘u ki he founga fetu‘utaki ‘oku kehekehé, mo hono mahino‘i ‘a e tu‘unga filifilimānako ‘i he kuohilí.

Ki he komiunitī Pasifikí, kuo fakatokanga‘i ai ‘a e lotosi‘i mo e manavasi‘i ke fetaulaki mo e Ngāué koe‘uhi ko e ngaahi a‘usia ‘i he kuohilí mo e ngaahi potungāue ‘a e pule‘angá. Ke fakalelei‘i ‘a e manavasi‘i ko ení, ‘e tokangataha ai ‘a e Ngāué ki hono fakatupulekina ha ngaahi vā ‘o makatu‘unga ‘i he falala mo e ngāue atu ki hono fokotu‘u ha ‘ātakai ‘oku malu mo fepoupouaki.

Ki he ngaahi komiunitī Tulí mo e faingata‘a‘ia/uesia fakaesinó, ko e komiunitī takitaha ‘oku ‘i ai ‘enau ngaahi fiema‘u pau mo e ngaahi founga fetu‘utaki ‘oku nau sai‘ia ai ‘a ia ‘e ‘ikai ke lava ha vakai fakalūkufua ki ai. ‘Oku fiema‘u ki ai ha founga ‘oku ngaofengofua ‘a ia ‘okú ne fakakaukaua mo ngāue atu ki he ngaahi hoha‘a mo e ngaahi manavasi‘i fakafo‘ituituí. ‘Oku lolotonga ngāue atu ‘a e Ngāué (Service) ki hono fakatupulekina ha ngaahi founga fetu‘utaki kehekehe, ‘oku fakakau ki ai ‘a e fatongia ki he kakai Tulí ke poupou‘i ‘a e Ngaahi Polokalama Fakafo‘ituituí, mo hono fe‘unu‘aki ‘emau pōpoakí ke fakafekau‘aki tonu mo e ngaahi komiunitī Tulí mo e fa‘ahinga ‘oku nau faingata‘a‘ia pe uesia fakaesinó.

Ki he ngaahi komiunitī LGBTQIA+, MVPFAFF+ mo e Takatāpui, kuo ola lelei ai ‘a e ngaahi fakataha mo e Ngāué. Neongo eni, ko hono liliu kinautolu ki ha ngaahi lēsisita mo ha ngaahi fakataha fakafo‘ituituí ‘oku faingata‘a tupu meí he ‘ikai fa‘a fai ha tui ki he ngaahi komiunitī ko ení. Fakataha mo e filifilimānakó, fakamaá, mo e li‘ekiná, kuo taki atu leva ia ke ta‘efalala‘anga lahi ai ‘a e ngaahi kautahá mo e ngaahi ngāué. ‘Oku mahino‘i ‘e he Ngāué ‘a e fiema‘u ko ia ki ha ngaahi founga ‘oku fakatefito mo ngaofengofuá ke fakatupulekina ai ‘a e falala mo e fengāue‘aki ‘oku ‘uhinga mālie mo e ngaahi komiunitī ko ení.

Ki he ngaahi komiunitī Māori, ‘oku mahu‘inga ke fakakau ma‘u pē ‘a e kakai Māori ‘i he faitu‘utu‘uni ki he ngaahi founga ngāue ma‘á e kau hao mo‘ui Māori. Makatu‘unga ‘i he ngaahi fakamatala tokoni meí he iwi mo e hapū, ‘oku sio ai ‘a e Ngāué ke fokotu‘u ha fakataha‘anga ki he founga lelei taha ke kamata ngāue atu ai ki he ngaahi palopalema ko ení mo hono fakakau mai ‘a e ngaahi komiunitií ‘i he ngaahi founga ‘oku ‘uhinga mālié. Kuo ngāue‘aki mai ‘e he Ngāué ha founga ‘oku kamata ‘i he tefito ‘o e komiunitī ko ení, ‘o fakahoko lelei ai ‘a e ngaahi polokalama ‘oku taki ‘e he komiunitií, tauhi ‘a e ngaahi vā ‘oku hokohoko atú, mo hono fakapapau‘i ‘oku fakahoko ‘a e ngaahi fakafetaulaki ‘oku falala‘anga mo faka‘apa‘apa‘i ai ‘a e ngaahi anga-fakafonuá.

**Aofangatukú**

‘I hono faka‘osí, ‘oku fakahaa‘i ‘e he ngaahi fakakaukau ko ení ‘a e mahu‘inga ‘o ha founga ngāue ‘oku fakatefito ‘i he Kau Hao Mo‘uí ‘i he taimi ‘oku fa‘u ai ‘a e sisitemi ngāue fakalelei tu‘uma‘ú. ‘I he ngāue atu ki he ngaahi kaveinga tefitó, ngaahi polé, mo e fengāue‘aki lelei ange mo e ngaahi kulupu ‘oku ‘ikai ke fakafofonga‘i fe‘ungá, ‘e lava ai ‘e he sisitemi ngāue fakalelei fo‘oú ‘o ‘oatu ha tokoni ‘oku ‘uhinga lelei ki he kau hao mo‘uí mo honau ngaahi komiunitií. Ko hono langa hake ‘a e ‘ilo fekau‘aki mo e ngaahi anga-fakafonuá, fetu‘utaki ma‘u pē mo e ngaahi komiunitií, mo e fengāue‘aki longomo‘uí ‘oku mātu‘aki mahu‘inga ia ke a‘usia ai ‘a e ngaahi fiema‘u kehekehe ‘a e kau hao mo‘uí.